เจาะหุ้น PTG
ราคาหุ้น PTG หรือ บริษัท พีทีจี เอ็นเนอยี จำกัด (มหาชน) เมื่อช่วงต้นปี กับตอนนี้แตกต่างกันมาก
29 พ.ค. 2560

ลูบคมตลาดทุน : ธนะชัย ณ นคร
 
ราคาหุ้น PTG หรือ บริษัท พีทีจี เอ็นเนอยี จำกัด (มหาชน) เมื่อช่วงต้นปี กับตอนนี้แตกต่างกันมาก
ต้นปี 60 เคยขึ้นไปถึง 33 บาท ต่อหุ้น
ส่วนขณะนี้ราคายังคงอยู่ 20 บาทต้นๆ
ดูไม่จืดเลย….
แต่ก็ถือว่าดีกว่าช่วง 2 อาทิตย์ก่อนหน้านี้นะ ที่ราคาลงไปลึกสุด 18.30 บาท
ก่อนจะค่อยๆ ปีนกลับขึ้นมาได้
เหตุที่เป็นเช่นนั้น เพราะนักลงทุนต่างผิดหวังกับผลประกอบการไตรมาส 1/60 ที่ออกมา
กำไรต่ำกว่าที่นักวิเคราะห์คาดการณ์กันไว้มาก
PTG มีกำไรสุทธิ 181 ล้านบาท ลดลง 39%
ทว่า นักวิเคราะห์ยังมอง PTG ในด้านบวกกันอยู่นะ และแนะนำให้ “ซื้อ” ครับ
มีราคาเป้าหมายเฉลี่ยอยู่ระหว่าง 26-31 บาท ต่อหุ้น
ในไตรมาส 1 ของหุ้น PTG มีปัญหาเรื่อง “ค่าการตลาด” พอสมควร
เพราะลงมาอยู่ระดับต่ำ และกดดันกำไรให้ลดลง
รายจ่ายของ PTG ยังมาจากกาปรับปรุงสถานีบริการน้ำมันหลายแห่งที่มีขนาดใหญ่ขึ้น และการเพิ่มธุรกิจ “นอนออยล์(Non-oil) เพื่อเพิ่มรายได้จากส่วนนี้
2 อาทิตย์ก่อนหน้านี้ ผมขับรถขึ้นไปโคราช
ผ่านปั๊มน้ำมันของ PTG หลายแห่ง
ขาไป เลยแว่บเข้าเติมน้ำมัน ในสถานีฯ แบบใหม่เพื่อลองใช้บริการ
ดูตื่นตา ตื่นใจ ใช่น้อย
มีร้านอาหารฟาสต์ฟู้ดชื่อดังเข้ามาเปิดให้บริการด้วย และกิจกรรมการตลาดภายในปั๊มที่ดูคึกคัก
ส่วนขากลับ ก็เข้าไปใช้บริการอีกเช่นกัน
แต่เป็นด้านธุรกิจนอนออยล์ ของ PTG นั่นคือ ร้าน “กาแฟพันธุ์ไทย”
หอม… รสชาติถือว่าดี ส่วนตัวแล้วชอบ
บรรยากาศ การตกแต่งร้านก็น้องๆ สตาร์บัคส์ พนักงานบริการดี แต่ต่างกันตรงที่ราคาไม่แรง
เท่าที่สังเกต มีลูกค้าเข้ามาใช้บริการอยู่ตลอดเวลา ในช่วงที่ผมนั่ง(พัก) อยู่ในร้านประมาณเกือบ 1 ชั่วโมง
ในบทวิเคราะห์ของนักวิเคราะห์ต่างมองว่า สัดส่วนรายได้จากธุรกิจนอนออยล์ ของ PTG จะเพิ่มขึ้นเรื่อยๆ จากการปรับรูปแบบของสถานีบริหารน้ำมันใหม่
เพียงแต่ว่าในช่วงของการปรับปรุง ก็จะมีรายจ่ายเพิ่มขึ้น
และไปกดดันกำไรของ PTG นั่นแหละ
แรงกดดันทั้งค่าการตลาด และรายจ่ายเหล่านี้ จะยังคงมีต่อไปในช่วงไตรมาส 2
เว้นแต่ หากค่าการตลาดปรับขึ้นดีขึ้นจากราคาน้ำมันดิบสูงขึ้น
ก็อาจพอช่วยบรรเทาไปได้บ้าง
แต่ในช่วงครึ่งปีหลังนั้น คาดกันว่า ตัวเลขกำไรของ PTG จะกลับมาโดดเด่นอีกครั้ง จากค่าการตลาดน้ำมันที่จะปรับขึ้นสูงขึ้น
PTG มีแผนขยายสาขาปั๊มให้ครบ 1,800 แห่งในปีนี้
หรือเท่ากับว่า ณ ขณะนี้ PTG มีจำนวนปั๊มน้ำมันมากสุดแล้ว เมื่อเทียบกับผู้ค้าน้ำมันรายอื่น
นักวิเคราะห์คาดกันไว้แบบนี้ครับ
อีกประมาณ 3 ปีข้างหน้า
PTG จะมีส่วนแบ่งการตลาดในด้านค้าปลีกน้ำมันขึ้นมาอยู่อันดับ 2
เป็นรองแค่ ปตท. เท่านั้น